Ülemaailmne ajakirjandusvabaduse päev

Ülemaailmne ajakirjandusvabaduse päev on 3. mail tähistatav rahvusvaheline tähtpäev, mille algatas Ühinenud Rahvaste Organisatsiooni Peaassamblee. Päeva eesmärk on parandada teadlikkust ajakirjandusvabaduse vajalikkusest ning tuletada valitsustele meelde nende kohustust austada ja alal hoida väljendusvabadust nii, nagu see on sätestatud 1948. aastal vastu võetud inimõiguste ülddeklaratsiooni 19. artiklis. Selle päevaga tähistatakse ka Windhoeki deklaratsiooni aastapäeva. Deklaratsioon, mille koostasid Aafrika ajalehtede ajakirjanikud 1991. aastal Namiibia pealinnas Windhoekis, käsitleb ajakirjandusvabaduse põhimõtteid. 2018. aastal jättis ÜRO Tsivilisatsioonide Liidu toetusel ära ajakirjandusvabaduse päeval korraldatava konverentsi, kuna esineja oli keeldunud palvest eemaldada ettekandest viited mitmele ajakirjandusvabadust piiravale riigile (sh Türgile, Mehhikole, Egiptusele, Venemaale ja Pakistanile). Seetõttu süüdistati ajakirjandusvabaduse päeva algatajat ÜRO-d tsensuuris. Hiljem teatas ÜRO peasekretär meediale, et mainitud ettekandes esitatav video oli ÜRO meelest ühepoolne, sest seal mainiti vaid mõnda riiki, kus ajakirjandusvabadust piiratakse. Lisaks tõi ÜRO konverentsi edasi lükkamise põhjustena välja nii selle, et konverents kattus ÜRO teise ametliku üritusega, kui ka selle, et huvi oli oodatust väiksem. Et propageerida kvaliteetset ajakirjandust, korraldasid mitmed uudisteagentuurid samal aastal ka ühise reklaamikampaania "Read more. Listen more. Understand more" ("Loe rohkem. Kuula rohkem. Mõista rohkem"). Projektis osalesid muu hulgas The New York Times, The Economist ja CNN. Lisaks mälestati sel aastal Afganistani pealinnas Kabulis tapetud kümmet ajakirjanikku. UNESCO annab 3. mail välja UNESCO / Guillermo Cano ülemaailmset ajakirjandusvabaduse auhinda. Selle pälvib inimene, organisatsioon või institutsioon, kes on ükskõik millises maailma piirkonnas panustanud silmapaistval määral ajakirjandusvabaduse kaitsmisse ja/või edendamisse, eriti siis, kui seda on tehtud ohuga silmitsi seistes. 1997. aastal loodud auhinna saaja määrab 14 uudistevaldkonna professionaalist koosnev sõltumatu žürii soovituse alusel. Kandidaate esitatavad valitsusvälised organisatsioonid, kes tegelevad piirkondliku ja rahvusvahelise ajakirjandusvabaduse küsimusega, ja UNESCO liikmesriigid. Auhind on nimetatud Colombia ajakirjaniku Guillermo Cano Isaza auks, kes mõrvati 1986. aasta 17. detsembril Bogotás oma ajakirja El Espectadori kontori ees. Cano kirjutised olid solvanud Colombia võimsaid narkoparuneid. UNESCO tähistab ajakirjandusvabaduse päeva ka iga-aastase konverentsiga, kus osalevad meediaprofessionaalid, ajakirjandusvabadusega tegelevad organisatsioonid ja ÜRO agentuurid. Konverentsil hinnatakse ajakirjandusvabaduse olukorda maailmas ning arutletakse selle üle, kuidas tekkinud probleeme lahendada. Igal konverentsil keskendutakse ühele ajakirjandusvabadusega seotud teemale, mis võib hõlmata head valitsemistava, terrorismi kajastamist meedias, karistamatust ja meedia osatähtsust konfliktijärgsetes riikides. Uuriv ajakirjandus Meedia läbipaistvus Inimõiguste ülddeklaratsioon Piirideta Ajakirjanikud Ülemaailmne Ajalehtede ja Uudistetoimetajate Liit "ÜRO dokument A/48/PV.85". United Nations (inglise). ÜRO Peaassamblee. 20. detsember 1993. Lk 29. Vaadatud 13.05.2021. "Report of the Economic and Social Council, A/48/624". United Nations (inglise). ÜRO Peaassamblee. 17. detsember 1993. Lk 22. Vaadatud 13.05.2021. "2022 World Press Freedom Index". Reporters Without Borders (inglise). 2022. Originaali arhiivikoopia seisuga 7.12.2021. Vaadatud 03.05.2022. Lederer, Edith M. (4. mai 2018). "Accusations of censorship at UN on World Press Freedom Day". AP News (inglise). Vaadatud 19.10.2019. "Charges of Censorship as U.N. Press Freedom Day Event Is Called Off". The New York Times (inglise). 3. mai 2018. ISSN 0362-4331. Vaadatud 11.05.2018. Stelter, Brian (3. mai 2018). "Read more, listen more: Newsrooms unite for World Press Freedom Day". CNNMoney (inglise). Vaadatud 11.05.2018. "Slain Afghan journalists remembered on World Press Freedom Day". Arab News (inglise). 3. mai 2018. Vaadatud 11.05.2018. "UNESCO is seeking nominations for UNESCO/Guillermo Cano World Press Freedom Prize 2018 – DEADLINE 15 February". UNESCO (inglise). 13. veebruar 2018. Vaadatud 11.05.2018. "Previous celebrations – United Nations Educational, Scientific and Cultural Organization". UNESCO (inglise). Vaadatud 13.05.2021. "World Press Freedom Day". UNESCO (inglise). Vaadatud 13.05.2021. Ülemaailmse ajakirjandusvabaduse päeva veebileht Päevast UNESCO veebilehel 2019. aasta ajakirjandusvabaduse päeva veebileht Selles artiklis on kasutatud ingliskeelset artiklit en:World Press Freedom Day seisuga 17.10.2019.